Juraj Kuniak

Juraj Kuniak (* 2. júl 1955, Košice) je slovenský básnik, prozaik, prekladateľ a vydavateľ.

Životopis 
Pochádza z učiteľskej rodiny, vzdelanie získaval na základnej a Strednej všeobecnovzdelávacej škole v Košiciach (1970-1973), na Elektrotechnickej fakulte Českého vysokého učení technického v Prahe (1973 – 1978), na Katedre počítačov Slovenskej vysokej školy technickej v Bratislave (1985 – 1987) a na Nottingham Trent University (štúdium MBA: 2005 – 2007). Usadil sa v Banskej Bystrici, kde v rokoch 1978 – 1992 pracoval v oddelení vývoja Závodov výpočtovej techniky. Prežil drámu medicínsko-horolezeckej expedície Pamír 1990 a v tom istom roku založil vydavateľstvo Skalná ruža. Od roku 1992 do roku 2020 bol spoločníkom malej telekomunikačnej firmy TELCO. Od roku 2008 je spoločníkom firmy Sempervivum. Od roku 1999 žije v horskej osade Kordíky blízko Banskej Bystrice. Riadi vydavateľstvo Skalná ruža.

Charakteristika tvorby 
Prvé literárne diela začal publikovať v maturitnom roku 1973, odkedy mu v časopisoch Nové slovo, Matičné čítanie, Smena na nedeľu a v rôznych zborníkoch začali vychádzať jeho básne a poviedky. Počas pražských vysokoškolských štúdií svoje diela publikoval najmä v časopisoch Mladý svět a Tvorba. Knižne debutoval v roku 1983 zbierkou básní Premietanie na viečka, za ktorú získal Cenu Ivana Kraska. V próze sa uviedol knihou Pán Černovský v roku 1991. 

Vo svojej tvorbe hľadá látku v nažitom, najmä vo vlastnom mnohorozmernom živote. Vracia sa k detstvu a dospievaniu, k otázkam etiky, vykresľuje medziľudské vzťahy a lásku, blízka mu je reflexívna a prírodná lyrika, ale aj exkurzie do epiky, či kríženie žánrov, dotýka sa všeobecne ľudskej problematiky, reaguje na to, ako naňho dolieha súčasná existencia. Experimentuje v oblasti žánrovej i výrazovej. Typické je pre neho neustále hľadačstvo, čistota výrazu, irónia a sebairónia, citlivosť kombinovaná s racionalitou, snaha dotknúť sa poézie bytia. Rebel proti novodobému schematizmu sa v ňom spája s úprimným hľadačom ľudského šťastia. Je znalcom a obdivovateľom prírody, hľadá celistvosť, tvar a súmernosť v živote i tvorbe.

Dielo

Poézia 
1983 – Premietanie na viečka
1994 – Kúsok svetového priestoru
1995 – Blúdivý nerv
2001 – Cor cordi
2008 – Zápisník lyrického spravodajcu
2008 – Čiara horizontu
2012 – Lamium album (básnický cyklus s výtvarným sprievodom Jána Kudličku)
2015 – Za mestom
2016 – Rosa mystica (básnický cyklus s výtvarným sprievodom Jána Kudličku)
2022 – Ako sme sa stali

Poézia v kolektíve autorov 
2011 – Mávnutie krídel. 42 slovenských haiku (spoluautori: Erik Jakub Groch, Mila Haugová, Daniel Hevier, Igor Hochel, Karol Chmel, Rudolf Jurolek, Ivan Kadlečík, Anna Ondrejková, Dana Podracká, Ján Zambor)
2012 – Proglas. Preklady a básnické interpretácie (spoluautori: Konštantín Filozof, Eugen Pauliny, Viliam Turčány, Ľubomír Feldek, Ján Buzássy, Mila Haugová, Ján Zambor, Katarína Džunková, Daniel Hevier, Erik Ondrejička, Anna Ondrejková, Rudolf Jurolek, Dana Podracká)
2015 – Hlboký lov (slov). Interpretácie súčasných autorov k 200. výročiu narodenia Ľ. Štúra. (spoluautori: Anton Baláž, Mária Bátorová, Miroslav Brück, Ján Buzássy, Ján Gavura, Marián Grupač, Mila Haugová, Anton Hykisch, Peter Krištúfek, Peter Macsovszky, Eva Mality Fraňová, Anna Ondrejková, Peter Šulej, Miroslava Vallová, Ján Zambor, Lucia Satinská)

Výber z poézie 
2004 – Skalná ruža, triptych zahrňujúci zbierky Premietanie na viečka, Blúdivý nerv a Kúsok svetového priestoru zostavil a portrétnu esej napísal Milan Jurčo Glina
2019 – Amonit, zobrané básne 2008 – 2016

Poézia pre deti 
1989 – Pozrime sa cez básničku (spoluautorka: Andrea Korbelářová)
2012 – O stratenej rukavičke (spoluautorka: Jana Kiselová-Siteková)

Preklady poézie 
2013 – Walt Whitman Spev o mne
2019 – Walt Whitman Spev o mne (druhé, prepracované vydanie)
2019 – Robert Hass Čas a materiály

Próza 
1991 – Pán Černovský, historická esej o Andrejovi Hlinkovi
1993 – Súkromný skanzen – Etudy o etniku, poeticky ladené jazykovo-experimentálne prózy z dedinského prostredia (spoluautor fotograf Juraj Čech)
2002 – Nadmorská výška 23 rokov, básnické poviedky citovej a intelektuálnej sebavýchovy
2003 – Púť k sebe, postmoderný triptych básnických próz o všeľudských hodnotách, odvolávajúci sa na udalosti z rôznych miest Zeme (Rusko, Austrália, Slovensko)
2008 – Mystérium krajiny, reprezentatívna monografia výtvarného diela Jána Kudličku (spoluautor Ján Kudlička)
2015 – Krajina vo mne (spoluautori Rastislav Biarinec, Mila Haugová, Rudolf Jurolek a Ján Kudlička)

Obrazové publikácie 
2013 – Dhaulágirí – Biela hora, fotokniha (spoluautor fotograf Marián Kováč)
2018 – Dhaulágirí – Biela hora, prvý zväzok knižného súboru Nepálsky diptych (spoluautor fotograf Marián Kováč)
2018 – Makalu – Čierny obor, druhý zväzok knižného súboru Nepálsky diptych (spoluautor fotograf Marián Kováč)

Literárna veda 
2013 – Ako sa číta báseň. Dvadsaťsedem autorských interpretácií (zostavili: Peter Milčák, Marián Milčák)

Knihy vydané v cudzích jazykoch 
1989 – Podívej se na básničku, do českého jazyka preložil Jiří Kovář
2004 – Nadmořská výška 23 let, do českého jazyka preložil Emil Charous
2004 – Mister Cernovsky, do anglického jazyka preložil Hennie Reuvers
2005 – Man in the wind, do anglického jazyka preložila Daniela deVon
2006 – A Bit of the World’s Space, do anglického jazyka preložil John Minahane
2007 – Cor cordi, do anglického jazyka preložil John Minahane
2008 – The line of the horizon. Báseň v 27 jazykoch. Preklady: István Turczi (maďarský), Zdenka Becker (nemecký), Emil Charous (český), Dariusz Pacak (poľský), Ritva Siikala (fínsky), Nadja Hammarberg (švédsky), Knut Odegard (nórsky), Marianne Larsen (dánsky), John Minahane (anglický), Hennie Reuvers (holandský), Germain Droogenbroodt (flámsky), Georges Friedenkraft (francúzsky), Luca Benassi (taliansky), Rafael Carcelén & Ma José Felipe (kastilský), Teresinka Pereira (portugalský), Marily A. Reyes (španielsky), Kae Morii(japonský), Karen Kung (čínsky), G. Mend-Ooyo (mongolský), Michail Andrejevič Pismennyj (ruský), Benaissa Bouhmala (arabský), Hedva Bachrach (hebrejský), Takis Ioannides](grécky), Stojan Lekoski (macedónsky), Volodimir Moľka (ukrajinský), Ivo Frbéžar (slovinský).
2008 – Notebook of a Lyrical Correspondent, bilingválne vydanie, do anglického jazyka preložil John Minahane
2010 – Nervus vagus, poému Blúdivý nerv do českého jazyka preložil Jiří Dědeček
2012 – Lamium album (spoluautor: Ján Kudlička). Predslov: Daniel Hevier. Preklady: Franciszek Nastulczyk (poľský), Slávka Rude-Porubská (nemecký), James Sutherland-Smith (anglický)
2013 – Dhaulagiri - Vitt berg, in swedish ENTER+, do švédskeho jazyka preložila Michaela Grossová
2016 – Rosa mystica (spoluautor: Ján Kudlička). Doslov Mila Haugová. Preklady: Franciszek Nastulczyk](poľský), Slávka Rude-Porubská (nemecký), John Minahane (anglický)
2019 – Amonit (Mastackaja litaratura, Minsk), bilingválne vydanie, do bieloruského jazyka preložila a doslov napísala Viktória Liashuk 
2019 – Amonit (Prometej, Novi Sad), do srbského jazyka preložil Miroslav Demák, doslov napísala Marína Šimáková-Speváková
2022 – Amonit (Norša izdavaštvo dooel, Skopje), do macedónskeho jazyka preložil a doslov napísal Zvonko Taneski

Ocenenia (výber) 
1984 – Cena Ivana Kraska za debut Premietanie na viečka (1983).
1995 – Kniha roka v čitateľskej ankete Knižnej revue – za zbierku básní Kúsok svetového priestoru (1994)
2009 – Prémia Literárneho fondu za dielo Mystérium krajiny / Mystery of Landscape (2008)
2014 – Prémia Literárneho fondu za preklad diela Walt Whitman Spev o mne (2013)
2016 – Cena Klubu nezávislých spisovateľov za zbierku básní Za mestom (2015)
2019 – Cena Slovenských pohľadov za preklad (Robert Hass, 2019)

Dokumenty o autorovi 
1996 – Dokumentárny film: Obrázky zo súkromia. Réžia Martin Šulík. Slovenská televízia.
2007 – Jurčo, M.: Obnažovanie koreňov. Paralely života, tvorby a reflexií Juraja Kuniaka. Monografia. Matica slovenská.
2015 – Donovalová, K.: Juraj Kuniak. Personálna bibliografia. Úvodné slovo Mila Haugová. Počet strán 112. Verejná knižnica Mikuláša Kováča Banská Bystrica.

Literatúra 
 Mikula, V. a kol.: Slovník slovenských spisovateľov. Bratislava: Kalligram & Ústav slovenskej literatúry SAV; 2005.
 Maťovčík, A. a kol.: Slovník slovenských spisovateľov 20. storočia. 2. vydanie. Bratislava – Martin: Literárne informačné centrum a Slovenská národná knižnica, 2008.
 Slovenskí spisovatelia. Memphis, USA: Books LLC; 2011.

Externé odkazy 
 Juraj Kuniak na stránkach Literárneho centra
 Encyklopédia súčasných spisovateľov na Slovensku
 Slovak PEN Centre
 Open library
 

Osobnosti z Košíc
Absolventi Českého vysokého učení technického
Absolventi Slovenskej technickej univerzity v Bratislave
Absolventi Nottingham Trent University
Slovenskí spisovatelia
Slovenskí spisovatelia pre deti a mládež
Slovenskí prozaici
Slovenskí básnici
Absolventi Elektrotechnickej fakulty Slovenskej technickej univerzity v Bratislave